เพิกถอน‘มาริศวน์’พ้นตลาดทุน
กลต.ห้ามกลับวงการนาน10ปีบริหารกองทุนทียูโดมบกพร่อง
16 ก.พ. 2555

กลต.ห้ามกลับวงการนาน10ปีบริหารกองทุนทียูโดมบกพร่อง
ก.ล.ต.สั่งเพิกถอน “มาริศวน์ ท่าราบ” “บุริม ชมภูพล” พ้นวงการตลาดทุนเป็นเวลา 10 ปี หลังพบบริหารงานกองทุน ที ยู โดม บกพร่องอย่างร้ายแรง
รายงานข่าวจากสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) แจ้งว่า ก.ล.ต.ได้ลงโทษโดยการเพิกถอนนายมาริศวน์ ท่าราบ (ชื่อเดิมนายมาริษ ท่าราบ) และนายบุริม ชมภูพล จากการให้ความเห็นชอบเป็นผู้จัดการกองทุนรวมอสังหาริมทรัพย์และผู้ติดต่อกับผู้ลงทุน และจะรับพิจารณาคำขอความเห็นชอบเป็นบุคลากรในธุรกิจตลาดทุน ซึ่งรวมถึงกรรมการและผู้บริหารของบริษัทหลักทรัพย์ครั้งต่อไป เมื่อพ้น 10 ปีนับแต่วันที่ 14 ก.พ. 2555 
นอกจากนี้ ก.ล.ต.จะพิจารณาดำเนินคดีอาญาที่เกี่ยวข้องกับบุคคลทั้งสองต่อไป หลังจากพบว่าปฏิบัติงานบกพร่องอย่างร้ายแรงในการจัดการกองทุนรวมสิทธิการเช่าอสังหาริมทรัพย์ ที ยู โดม เรสซิเดนท์เชียล คอมเพล็กซ์ หรือกองทุน ที ยู โดม เป็นเหตุให้กองทุนดังกล่าวและผู้ถือหน่วยลงทุนได้รับความเสียหายอย่างมาก 
ทั้งนี้ จากการตรวจสอบของ ก.ล.ต. พบว่านายมาริศวน์และนายบุริม ซึ่งทำหน้าที่ผู้จัดการกองทุน ที ยู โดม ในช่วงปี 2549-2552 และ 2551-2552 ตามลำดับ ทำการปกปิดอำพรางการทำธุรกรรมซึ่งขัดกับกฎหมาย และเงื่อนไขการลงทุนที่กำหนดไว้ในโครงการจัดการกองทุน ไม่วิเคราะห์ต้นทุนและประโยชน์ที่ได้รับของแต่ละทางเลือกก่อนตัดสินใจปรับเปลี่ยนแบบการก่อสร้าง คัดเลือกบริษัทเข้ามาดำเนินงานก่อสร้างอย่างไม่โปร่งใส ไม่ตรวจตราทรัพย์สินให้ครบถ้วนก่อนรับมอบจากผู้ให้เช่า รวมทั้งไม่จัดให้มีเอกสารหลักฐานหรือสัญญาเพื่อให้สามารถตรวจสอบความเหมาะสมของการทำธุรกรรม และเพื่อป้องกันความเสี่ยงที่อาจเกิดขึ้นกับกองทุน 
ขณะเดียวกันยังพบว่านายมาริศวน์ได้อนุมัติการจ่ายเงินของกองทุนอย่างไม่สมเหตุผล และเงินดังกล่าวถูกโอนต่อให้แก่นายบุริม ซึ่งเป็นผู้จัดการกองทุน โดยไม่มีหลักฐานสนับสนุนเหตุในการรับเงิน ซึ่งการกระทำดังกล่าวเป็นการไม่ปฏิบัติหน้าที่ด้วยความรอบคอบและระมัดระวัง และมีการบริหารจัดการกองทุนที่หละหลวม ซึ่งผิดวิสัยของผู้ประกอบวิชาชีพพึงกระทำเป็นอย่างมาก และทำให้เกิดความเสียหายแก่ทรัพย์สินของกองทุนเป็นอย่างมาก โดยเมื่อวันที่ 29 ธ.ค. 2554 บริษัทหลักทรัพย์จัดการกองทุน (บลจ.) ไอเอ็นจี ได้พิจารณาจ่ายเงินชดเชยความเสียหาย เนื่องจากการกระทำดังกล่าวให้แก่กองทุน ที ยู โดม เป็นเงิน 100 ล้านบาทแล้ว
ด้านกองทุนรวมสิทธิการเช่าอสังหาริมทรัพย์ CPN รีเทล โกรท (CPNRF) แจ้งตลาดหลักทรัพย์ว่า ปี 2554 กองทุนมีกำไรสุทธิ 1,891.98 ล้านบาท กำไรต่อหน่วย 1.1562 บาท เพิ่มขึ้น 10.7% จากปี 2553 ซึ่งมีกำไรสุทธิ 1,708.96 ล้านบาท กำไรต่อหน่วย 1.0444 บาท
บลจ.ไทยพาณิชย์ ในฐานะบริษัทจัดการกองทุน CPNRF แจ้งจ่ายเงินปันผลกองทุนจากผลดำเนินงานระหว่างวันที่ 1 ต.ค.31 ธ.ค. 2554 ในอัตราหน่วยละ 0.25 บาท โดยจ่ายเงินในวันที่ 13 มี.ค. 2555 และปิดสมุดทะเบียนเพื่อสิทธิในการรับเงินปันผลในวันที่ 24 ก.พ.นี้